Mans brand wat aan kragopwekker werk(Foto: Megan Swart/Maroela Media) Drie mans het Woensdag ernstige brandwonde opgedoen terwyl hulle aan ŉ kragopwekker by ŉ winkelsentrum in Alberton, Gauteng, gewerk het. Die mans het glo die wonde weens ŉ elektriese skok opgedoen. Russel Meiring, woordvoerder van ER24, sê paramedici het om 15:00 by die betrokke winkelsentrum aangekom waar hulle drie mense buite die sentrum se kragopwekkerkamer aangetref het. “Die paramedici het die mans vinnig ondersoek en gevind dat hulle almal ernstige brandwonde opgedoen het nadat hulle geskok is,” sê hy. “Die mans se wonde is behandel en hulle is van pynstillers voorsien voordat hulle na ŉ private hospitaal geneem is vir verdere behandeling.” Die betrokke owerhede was op die toneel en ondersoek die voorval verder.